Stortingets finanskomite

Karl Johansgt 22

0026 OSLO

**Synspunkter på Revidert nasjonalbudsjett 2015**

Fellesforbundet er naturlig nok opptatt av utviklinga på arbeidsmarkedet. I løpet av fjoråret var det flere bedrifter innenfor forbundets område som varslet nedbemanninger. Denne nedbemanninga har fortsatt ut i 2015, og vi frykter at nedbemanninga vil kunne fortsette i tiden framover. Denne utviklinga underbygges også i det reviderte nasjonalbudsjettet. Regjeringa skriver at "den svake utviklingen i petroleumsrettede næringer får virkninger også i arbeidsmarkedet". Meldinga viser til tall fra Arbeidskraftundersøkelsen der det går fram at sysselsettinga falt noe i 1. kvartal i år, den viser til NAVs bedriftsundersøkelse for 2015 som tyder på at arbeidsmarkedet er mindre stramt enn for ett år siden, og at tilgangen på ledige stillinger har falt og tilgangen på nye arbeidssøkende har økt.

Også Fellesforbundet erfarer at ledigheten innenfor våre industriyrker øker. Vi frykter at vi nå ser starten på en nedbygging av industrien.

Med bakgrunn i dette mener vi regjeringa viser liten handlekraft når den kun foreslår å øke antall tiltaksplasser med 1 000, som samlet vil gi om lag 12 500 tiltaksplasser for ordinære arbeidssøkere som gjennomsnitt for 2015. Regjeringa skriver at (side 10): "Innsatsen er godt tilpasset situasjonen i norsk økonomi". Vi mener den ikke er tilpasset situasjonen. Antall tiltaksplasser økes for lite, og den foreslåtte økningen av tiltaksplasser er ikke tilpasset nedgangen i petroleumsrettet virksomhet, men er rettet inn mot langtidsledige og andre grupper som står langt fra arbeidsmarkedet. Fellesforbundet mener det nå er behov for langt mer omfattende tiltak innenfor de bransjer som rammes hardest, slik det ble gjort for om lag 15 år siden da det også skjedde et stort midlertidig fall i investeringsvirksomheten offshore.

Vi viser til våre synspunkt på statsbudsjettet 2015. Vi vurderte der at antallet tiltaksplasser burde økes med 6 000. Regjeringa foreslo 0 og resultatet av Stortingets behandling ble 0. Utviklinga viser at det er behov for flere tiltaksplasser, og langt flere enn det regjeringa foreslår.

Regjeringas beskjedne økning på 1 000 plasser rettet mot langtidsledige møter etter Fellesforbundets syn ikke utfordringene. Siden vi nå er kommet langt ut i 2015 vil det være vanskelig å opprette 6 000 nye tiltaksplasser dette året. I stedet bør det legges til rette for kombinasjonspakker. Vi foreslår at det settes av midler til 3 000 nye tiltaksplasser, og at det settes av mer midler til bedriftsintern opplæring (BIO). Samtidig som reglene for BIO endres slik at opplæringa kan vare noe lenger enn tilfellet er i dag (hovedregelen er inntil 13 uker). Vi ber finanskomiteen i sin innstilling legger til rette for at regjeringa snarest mulig gir arbeidsmarkedsetaten nødvendige ressurser til å utarbeide slike tiltakspakker.

Vi ber videre om at tilskuddet til program for basiskompetanse i arbeidslivet økes utover det som ble vedtatt for 2015. Vi foreslår at det settes av 15 millioner ekstra. Det er viktig at dette programmet når flere arbeidstakere i utsatte bransjer. Dette vil særlig gjelde utenlandske arbeidstakere som trenger mer språkkompetanse i kombinasjon med annen faglig opplæring.

Fellesforbundet er glad for at permitteringsreglene blir endret ved at lønnspliktperioden blir redusert til 10 dager og antall uker en kan gå permittert med dagpenger økes til 30 uker. Men slik situasjonen og utsiktene nå er på arbeidsmarkedet ber vi komiteen vurdere å foreslå ytterligere forbedringer. Det må legges mer til rette for rullerende permittering. Ved rullerende permitteringer kan belastningen fordeles mellom flere. Det kan skje ved at lønnspliktperioden reduseres ytterligere til fem dager og at kravet til arbeidstidsreduksjon for rett til dagpenger reduseres fra 50 til 40 prosent.

Fellesforbundet beklager at regjeringa ikke evner å følge opp den vedtatte økte innsatsen overfor personer med nedsatt arbeidsevne. Vi mener at den foreslåtte reduksjonen på 103,7 mill. kroner må benyttes til å opprette flere tiltaksplasser til personer med nedsatt arbeidsevne. Det er godt kjent at behovet for tiltaksplasser er langt større enn det som er tilgjengelig i dag.

Fellesforbundet organiserer tiltaksansatte i VTA-tiltaket (Varig Tilrettelagt Arbeid). Våre medlemmer er opptatt av å bli behandlet som ordinære arbeidstakere med de rettigheter og plikter det innebærer. Vi er derfor enig med regjeringa når den i proposisjon (s 102) skriver om den skattemessige behandlinga av denne gruppa:

*ordinær skattemessig behandling vil kunne gjøre at utøverne i større grad opplever tiltaket som en ordinær arbeidssituasjon, noe som kan gi mestringsfølelse og redusere terskelen for overgang til ordinært arbeid.*

De tiltaksansatte er innvilget 100 % uføretrygd. I tillegg til uføretrygd mottar de en bonuslønn, denne lønnen er normalt veldig lav. NAV anses som hovedarbeidsgiver. Arbeidsgiver i VTA-tiltaket blir ansett som biarbeidsgiver og det trekkes 35 % skatt på bonuslønnen. For en del av de tiltaksansette er dette forskuddstrekket for høyt. Vi er oppmerksom på at det kan søkes om prosentkort for å unngå feil skattetrekk. Men for en del av de tiltaksansatte vil dette være en for stor utfordring.

Med vennlig hilsen

**Fellesforbundet**

|  |  |
| --- | --- |
| Arve Bakke  | Dag Odnes |

*Sign. Sign.*

*Dette brevet er elektronisk godkjent i Fellesforbundet og har derfor ingen signatur.*